b'\n_START_ARTICLE_\nLena Tyriberget\n_START_SECTION_\nLiv og virke\n_START_PARAGRAPH_\nTyriberget har selv v\xc3\xa6rt aktiv fotballspiller, men skader gjorde at hun siktet mot en trenerkarriere. Hun er i tillegg utdannet fagl\xc3\xa6rer innen idrettsfag. Hun har drevet med videoanalyse innen fotball med verkt\xc3\xb8yet Interplay-sports._NEWLINE_I perioden 2004\xe2\x80\x932006 var hun l\xc3\xa6rer ved Bjerke videreg\xc3\xa5ende skole i Oslo. Hun var samtidig trener for fotballaget Liungen IF i kvinnenes toppserie. Etter en svak sesong trakk hun seg som trener h\xc3\xb8sten 2005._NEWLINE_Etter skole\xc3\xa5ret 2006 sluttet hun som l\xc3\xa6rer og ble landslagstrener for jenter U15 og soneansvarlig for region \xc3\xb8st i Norges fotballforbund.  _NEWLINE_H\xc3\xb8sten 2007 ble det kjent at Kjetil Rekdal \xc3\xb8nsket Tyriberget som analyseansvarlig for sin tyske klubb, Kaiserslautern. Hun tok jobben, men fikk et kortvarig opphold da Rekdal ble l\xc3\xb8st fra sin stilling i februar. Tyriberget fortsatte i sin stilling, men avsluttet samarbeidet med Kaiserslautern kort tid etter. Hun fortsatte en tid som landslagstrener og som soneansvarlig for region \xc3\xb8st i Norges fotballforbund.'